NVG tevrede dat Coligny-twee onskuldig isPieter Doorewaard en Phillip Schutte vroeër in die hooggeregshof in Mahikeng. (Foto: Mia Spies/eNuus) Die Nasionale Vervolgingsgesag (NVG) gaan nie appèl aanteken teen die vryspraak van die sogenaamde Coligny-twee wat vroeër skuldig bevind is aan die moord op die 16-jarige Matlhomola Mosweu nie. Pieter Doorewaard en Phillip Schutte, die mans wat onderskeidelik tot 18 jaar en 23 jaar tronkstraf gevonnis is, is in November in die appèlhof in Bloemfontein onskuldig bevind op die aanklagte teen hulle. Henry Mamothame, woordvoerder van die NVG in Noordwes, het Woensdag aan Maroela Media gesê die direkteur van openbare vervolging en haar span senior staatsaanklaers het die appèlhof se uitspraak nagegaan en eenparig saamgestem dat daar geen redelike vooruitsigte bestaan ​​om die uitspraak in ŉ hoër hof om te keer nie. Hulle het verder ooreengekom dat die saak geen grondwetlike punt het om te beredeneer nie. Die staat gaan hom dus ook nie na die Konstitusionele Hof wend nie. Maroela Media het vroeër berig Doorewaard en Schutte is ’n jaar gelede skuldig bevind aan die moord op die tiener Matlhomola Moshoeu. Hulle het daarna spesiale verlof gekry om direk by die appèlhof in Bloemfontein te appelleer teen hul skuldigbevinding. Die mans se regspan, onder leiding van adv. Barry Roux, het die appèlhof suksesvol versoek om verlof tot appèl te kry nadat die hooggeregshof in Mmabatho in Maart verlede jaar geweier het om verlof tot appèl in dié saak toe te staan. Die burgerregtegroep AfriForum het besluit om Doorewaard en Schutte se appèlaansoek te finansier nadat Bonakele Pakisi, die enigste ooggetuie in die moordsaak, teenoor vier mense erken het dat hy in die hof gelieg het. Hy het getuig dat hy gesien het hoe Doorewaard en Schutte die tiener vermoor. Die mans was 13 maande in aanhouding voordat hulle op borgtog van R20 000 elk vrygelaat is.